Увазе гледача будуць прадстаўлены зборнік-інтэрв’ю Вольгі Паўлючэнка “Малюнак пад кніжнай вокладкай” і творы яе суразмоўцаў – вядучых беларускіх кніжных графікаў. Серыя інтэрв’ю зроблена падчас працы ў газеце “Літаратура і мастацтва”, дзе Вольга Міхайлаўна працавала ў аддзеле “Кніжны свет”. Гасцямі старонкі “Мастак і кніга” былі Арлен Кашкурэвіч, Мікалай Казлоў, Алена Лось, якіх ужо няма з намі. І тыя, хто сёння працягвае пачэсную працу ў галіне беларускага кнігадрукавання, – Валерый Славук, Павел Татарнікаў, Юрый Якавенка, Раман Сустаў, Уладзімір Савіч, Юрый Хілько, Сяргей Волкаў, Аксана Аракчэева, Вячаслаў Паўлавец, Вольга і Юрый Крупянковы, Алег Карповіч і многія іншыя славутыя беларускія мастакі.